Diari Oficial de la Generalitat Valenciana


Sumari del DOGV 3919, del 17-01-2001 (2001/225)

ACORD de 22 de desembre de 2000, del Govern Valencià, pel qual s'aprova el II Pla de Modernització i Racionalització de l'Administració Pública Valenciana.
-----------------------------------------------------------------------------------------------------------------------------------------------------------

### Dades del document

Número de DOGV
:   3919

Data del DOGV
:   17-01-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/225


Data del document
:   22-12-2000

Organisme emissor
:   Presidència de la Generalitat

Tipus de document
:   Acord

Descriptors 

:   * informàtica
    * avaluació de projectes
    * administració regional
    * legislació
    * ciutadà
    * relació administració-administrat
    * programa d'actuació

ACORD de 22 de desembre de 2000, del Govern Valencià, pel qual s'aprova el II Pla de Modernització i Racionalització de l'Administració Pública Valenciana. [2001/A225]
  
El Govern Valencià, en la reunió del dia 22 de desembre de 2000, va adoptar l'acord següent:
  
El progrés social, així com el benestar individual, queden acreditats sense dubte d'acord amb els avanços tecnològics i científics que cada comunitat és capaç d'incorporar al seu patrimoni cultural.
  
En aquest sentit, l'acció pública ha de considerar, com a objectiu prioritari, el suport decidit a les iniciatives i projectes que perseguisquen la promoció, impuls, desenvolupament, difusió i disseminació de les tecnologies, de les comunicacions, de les activitats científiques i de la innovació.
  
El temps històric actual es caracteritza, fonamentalment, per configurar una autèntica època de la informació, com a factor productiu preponderant, derivat del desenvolupament vertiginós de les modernes tecnologies i de les comunicacions. Més concretament, és una etapa més avançada on el valor que afegeix la immensa afluència d'informació, a la qual es pot tenir un accés pràcticament il·limitat, està determinat pel saber associat a ella, en definitiva, per la utilitat real i productiva que, gràcies a la formació i preparació, pot extraure's de la informació estricta que es rep. És el que es coneix com a la societat del coneixement.
  
En aquest mateixa línia, el Govern Valencià va apostar de manera decidida per modernitzar i racionalitzar l'administració autonòmica, alhora que va desenvolupar una sèries d'accions que fomentaren l'accés de la Comunitat Valenciana a la societat de la informació i del coneixement. Fruit d'això van ser, entre altres fites, l'aprovació el 1996 del Pla Estratègic de Modernització de l'Administració Valenciana (PEMAV), i la creació de la Comissió Interdepartamental per a la Racionalització del Sector Públic en l'àmbit de la Generalitat Valenciana.
  
Transcorreguts quatre anys, la realitat actual, tant interna com externa a l'administració i societat valencianes, no és la mateixa que el 1996. El mateix nivell dels descobriments científiques i dels avanços tecnològics produïts en aquest període, o les noves estructures i relacions econòmiques i socials derivades de la globalització i de la liberalització de mercats de béns i serveis estratègics -amb el conseqüent augment de la competivitat-, així com de la digitalització, sense oblidar el mateix estadi del coneixement de les empreses, administracions i ciutadans, exigien, com a mínim, una tasca d'anàlisi profunda dels resultats obtinguts i de les circumstàncies concurrents, per a poder atendre amb rigor els nous reptes i oportunitats que el futur deparava i ofereix com a societat emprenedora i dinàmica i com a ciutadans compromesos i solidaris. En definitiva, la mateixa informació derivada de l'experiència del I Pla de Modernització i del context socioeconòmic determinaven la seua transformació rigorosa en coneixement.
  
Amb aquestes premisses de partida, el Govern Valencià va jutjar necessari per a la Comunitat Valenciana que s'emprenguera una nova actuació estratègica en matèria d'aprofundiment de la societat de la informació i del coneixement, no sol dins de l'administració stricto sensu, sinó al si de la pròpia societat valenciana a la qual serveix, dotant l'una i l'altra d'instruments eficaços a aquest efecte.
  
El II Pla de Modernització i Racionalització de l'Administració Pública Valenciana que s'aprova és el fruit, així doncs, d'una tasca d'anàlisi seriosa, detallada i crítica, impulsada des de la mateixa Presidència de la Generalitat Valenciana, però que ha sigut duta a terme coordinadament per totes les conselleries.
  
Es tracta d'un pla que aposta decididament pel futur, no com a frase buida sinó com al trasllat fidel de progrés tecnològic i científic per a la Comunitat Valenciana. En aquest sentit, el pla desplega un total de 90 projectes, que no són una mera enumeració desconnexa, sinó que configuren un conjunt ordenat i coordinat d'iniciatives que doten el pla d'un equilibri, tant en els aspectes tecnològics, de telecomunicacions i organitzacions, com en els socials, econòmics, territorials, culturals, educatius, etc.
  
De fet, la contextualització del pla en l'era del coneixement, a què s'ha fet referència, ha determinat que es configure com un instrument per mitjà del qual poder aconseguir un desenvolupament econòmic més harmònic, equitatiu i sostingut; contribuir de manera ferma al sorgiment de nous jaciments d'ocupació i, amb això, a la creació de llocs de treball qualificats i duradors; promoure les condicions per a la creació de noves empreses o per a atraure les inversions productives, singularment de les noves empreses tecnològiques; fomentar el comerç electrònic; establir els mecanismes i vies per a pal·liar les situacions de marginació que es puguen produir com a conseqüència de la immersió tecnològica de la societat; aprofundir en la cohesió social i territorial; i, finalment, però no per això menys important, endinsar-se en la senda de convertir l'administració de la Generalitat Valenciana en una autèntica organització de serveis de qualitat, d'excel·lència de gestió i de rigor en la despesa, en definitiva, una e-administració que s'acomode a l'e-economia vigent.
  
Una altra de les notes distintives del pla és el seu caràcter obert i flexible, és a dir, el seu dinamisme per a adaptar-se als requeriments tecnològics i socials, i per a acoblar-se d'acord amb els ritmes del avanços científics i de les innovacions de les modernes tecnologies i de les comunicacions.
  
D'altra banda, la seua mateixa gènesi, basada en el treball participatiu i col·laborador, així com el seu esperit d'obertura als canvis i transformacions de la nostra societat, determinen una altra de les seues característiques: la seua vocació de diàleg permanent amb els agents socials, econòmics i tecnològics que hagen d'estar involucrats en l'aplicació i desenvolupament del pla.
  
Finalment, el compromís decidit i ferm del Govern Valencià amb la consolidació d'una societat de la informació i del coneixement a la Comunitat Valenciana, garantia de futur per a les llibertats i per a la democràcia, queda així mateix palés en l'important volum de recursos que es destinen a l'execució dels diversos projectes que inclou el pla, i que ascendeix a 55.187.051.472 de pessetes (827.656.288, 08 euros), fins a l'acabament d'aquesta legislatura, tot això sense perjudici que, per la naturalesa dels projectes o pel seu desenvolupament específic, s'exigisca una projecció temporal a més llarg termini. En aquest sentit, se situa al mateix nivell d'iniciatives comunitàries com la e-Europe.
  
La Comunitat Valenciana té de nou, davant d'ella, el desafiament, no sols de continuar entre les societats i regions més avançades tecnològicament, sinó també de donar un impuls transcendental i qualitatiu que li atorgue un lloc de preeminència pel seu desenvolupament econòmic, social i cultural. Per a això, el II Pla de Modernització i Racionalització de l'Administració Pública Valenciana es constitueix en una eina indispensable, com a garantia per a assolir el progrés i el benestar de tota la ciutadania. Però, sense dubte, la cooperació - i crítica- de la societat civil ha de resultar indispensable per a garantir l'èxit en la seua execució efectiva.
  
Per tot el que s'ha dit, i a proposta del president de la Generalitat Valenciana, el Govern Valencià
  
ACORDA
  
Primer
  
Aprovar el II Pla de Modernització i Racionalització de l'Administració Pública Valenciana.
  
Segon
  
Publicar en el Diari Oficial de la Generalitat Valenciana el resum executiu del pla, així com donar-li la màxima difusió a través dels mitjans de comunicació tècnics i electrònics pertinents.
  
València, 22 de desembre de 2000
  
El conseller secretari del Govern Valencià,